Harndrup/Brenderup/Middelfart: Lørdag blev årets æblehøst fejret i Middelfart, hvor lokale frugtavlere stod klar til at lange poser over disken.

Men Poul Rytter Larsen fra Harndrup Skov Frugtplantage havde ikke mange æbler at dele ud af.

For 90 procent af høsten er gået tabt, hvis man sammenligner med sidste års fornuftige høst. Det er primært på grund af tre frostperioder i foråret og varme perioder i januar og februar.

- Vi har bestilt tid ved bankmanden, lød det slukøret fra frugtavleren, der derefter slog en formildende latter op.

Han har siden 1990 drevet den økologiske frugtplantage, der er gået i arv og har aldrig oplevet en så ringe høst som i år, hvor der kun er en dags arbejde tilbage at plukke i.

Poul Rytter Larsen kunne allerede i foråret se, hvor det bar hen og satte derfor planlagte investeringer i bero. Traktoren må blandt andet vente på nye dæk, men der er fortsat omkostninger forbundet med at beskære træerne, og så koster det at høste, særligt når der er langt mellem æblerne.

Til gengæld sparer han på strømmen, da det er begrænset med frugter, han skal have opmagasineret i kølerummet. Det er den slags kroner og ører, man må tælle sammen, når vejret i den grad har slået høsten omkuld.

- Det har været vildt at se på, men nu tænker vi på det nye år. Der er ikke andet at gøre, siger Poul Rytter Larsen, der ikke ønsker at sætte et præcist tal på årets forventede underskud, men indskyder, at det lander på over en million kroner.